同張以道出遊近郊成古詩十六韻
作者：張鎡
朝代：宋

paragraphs: 今辰天宇佳，風光宛如春。
園廬豈不樂，景熟興未伸。
與客策蹇馿，城東訪幽人。
幽人本非約，意往隨清真。
市小度啁哳，秋郊迥無塵。
楓林纈居前，蔬畦翠橫陳。
烟濃山愈淡，徐步望更新。
田翁出荆扉，笑揖似所親。
坐對俱不疑，一榻三烏巾。
胸中絕城塹，眼界空越秦。
紛紛癡濁世，等別生顰嗔。
青旗正飄摇，小店恰與隣。
相邀開縹甕，橙梨共珍醇。
悠然會陶然，此適屬隠淪。
我家幸匪遠，要辦來常頻。
平橋指歸途，野囀依叢筠。